Mar 23,2016
ప్రతికూలతలోనూ లాభాలే..
ముంబయి: బ్రస్సెల్స్‌లో బాంబు పేలుళ్ల నేపథ్యాన ఐరోపా మార్కెట్లలో ఆందోళనలు నెలకొన్నా.. ప్రపంచ వ్యాప్తంగా ప్రతికూలత నెలకొన్నప్పటికీ మంగళవారం భారత మార్కెట్లు మాత్రం స్వల్ప లాభాల్లో ముగిశాయి. ప్రధానంగా 'భారతీయ రిజర్వు బ్యాంకు' వడ్డీ రేట్లను తగ్గించనుందన్న అంచనాలతో సెన్సెక్స్‌ 11 వారాల గరిష్ట స్థాయికి చేరింది. బీఎస్‌ఈ సెన్సెక్స్‌ 45.12 పాయింట్లు పెరిగి 25,330 పాయింట్లకు చేరింది. నేషనల్‌ స్టాక్‌ ఎక్సేంజీ సూచీ నిఫ్టీ 10.65 పాయింట్లు వృద్ధి చెంది 7,714.90 పాయింట్ల వద్ద ముగిసింది. బీఎస్‌ఈలో ఎఫ్‌ఎంసీజీ మినహా అన్ని రంగాలు లాభాల్లో ముగిశాయి. రియాల్టీ సూచీ అత్యధికంగా 2.68 శాతం పెరిగింది. ఇదే క్రమంలో కన్సూమర్‌ డ్యూరెబుల్స్‌ 1.6 శాతం, విద్యుత్‌ 1.23 శాతం, కాపిటల్‌ గూడ్స్‌ 1.19 శాతం చొప్పున పెరిగాయి. ఎఫ్‌ఎంసీజీ 1.18 శాతం, బ్యాంకింగ్‌ 0.01 శాతం చొప్పున విలువ కోల్పోయాయి.సెన్సెక్స్‌ భెల్‌ 4.29 శాతం, హీరో మోటో కార్ప్‌ 2.28 శాతం, టాటా స్టీల్‌ 2.16 శాతం, మహీంద్రా అండ్‌ మహీంద్రా 2.09 శాతం చొప్పున లాభాలు సాధించాయి. మరోవైపు డాక్టర్‌ రెడ్డీస్‌ 3.78 శాతం, ఐటీసీ 2.04 శాతం, అదాని పోర్ట్స్‌ 1.83 శాతం, హెచ్‌యుఎల్‌ 1.02 శాతం, కోల్‌ ఇండియా 0.77 శాతం చొప్పున అధిక నష్టాలు చవి చూసిన వాటిలో ముందు వరుసలో ఉన్నాయి. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.3 శాతం, 0.5 శాతం చొప్పున పెరిగాయి.
  అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 18 పైసలు కోల్పోయి రూ.66.72 వద్ద నమోదయ్యింది. ఇంతక్రితం సెషన్‌లో విదేశీ మదుపర్లు రూ.1,396 కోట్ల విలువ చేసే నికర ఈక్విటీలు కొనుగోలుచేశారు. బ్రస్సెల్స్‌ పేలుళ్ల నేపధ్యంలో యూరోపియన్‌ షేర్లు నష్టాలు చవి చూశాయి.
మీ స్నేహితులకు రికమెండ్ చెయ్యండి